CELEX: 62015CN0495
Language: lv
Date: 2015-09-21 00:00:00
Title: Lieta C-495/15 P: Apelācijas sūdzība, ko par Vispārējās tiesas (devītā palāta) 2015. gada 15. jūlija spriedumu lietā T-314/13 Portugāle/Komisija 2015. gada 21. septembrī iesniedza Eiropas Komisija

9.11.2015   
            
            
               LV
            
            
               Eiropas Savienības Oficiālais Vēstnesis
            
            
               C 371/17
            
         Apelācijas sūdzība, ko par Vispārējās tiesas (devītā palāta) 2015. gada 15. jūlija spriedumu lietā T-314/13 Portugāle/Komisija 2015. gada 21. septembrī iesniedza Eiropas Komisija
   (Lieta C-495/15 P)
   (2015/C 371/20)
   Tiesvedības valoda – portugāļu
   
      Lietas dalībnieki
   
   
      Apelācijas sūdzības iesniedzēja: Eiropas Komisija (pārstāvji – D. Recchia un P. Guerra e Andrade)
   
      Otra lietas dalībniece: Portugāles Republika
   
      Apelācijas sūdzības iesniedzējas prasījumi:
   
   
               —
            
            
               atcelt Vispārējās tiesas 2015. gada 15. jūlija spriedumu lietā T-314/13;
            
         
               —
            
            
               nodot lietu atpakaļ izskatīšanai Vispārējai tiesai;
            
         
               —
            
            
               piespriest Portugālei atlīdzināt šīs tiesāšanās izdevumus.
            
         
      Pamati un galvenie argumenti
   
   
      Pamati: Galvenokārt Komisija apgalvo, ka Vispārējā tiesa ir pieļāvusi kļūdu, uzskatot, ka Komisijai ir jāpieņem lēmums par finanšu korekcijām Kohēzijas fonda ietvaros termiņā, kas noteikts pamata normatīvajā aktā, pamatojoties uz dalībvalsts uzklausīšanas datumu.
   Pakārtoti, Komisija apgalvo, ka Vispārējā tiesa ir pieļāvusi kļūdu, uzskatot, ka termiņš, kurā Komisijai ir jāpieņem lēmums par finanšu korekcijām, ir obligāts termiņš, kura neievērošana ir uzskatāma par būtisku pārkāpumu, kura dēļ novēloti pieņemtais lēmums ir uzskatāms par spēkā neesošu.
   
      Galvenie argumenti: Galvenokārt Komisija apgalvo, ka šajā gadījumā nav piemērojams Regulas Nr. 1083/2006 (1) 100. pants, bet gan Regulas Nr. 1164/94 (2) II pielikuma H panta 2. punkts. Komisijas ieskatā Vispārējā tiesa ir veikusi kļūdainu Regulas Nr. 1083/2006 108. panta interpretāciju. 108. pants ir piemērojams tikai līdzfinansētiem projektiem, kuri ir apstiprināti saskaņā ar jauno regulējumu (2007.–2013. gada laikposms). Šajā gadījumā saskaņā ar Regulas Nr. 1083/2006 105. pantu piemērojamā tiesību norma ir Regulas nr. 1164/94 II pielikuma H panta 2. punkts. Komisija uzskata, ka Regulā Nr. 1164/94 nav paredzēts termiņš, kurā Komisijai būtu jāpieņem lēmums par finanšu korekcijām.
   Pakārtoti Komisija apgalvo, ka Savienības likumdevējs nav noteicis nekādu obligātu termiņu, kura laikā Komisijai būtu jāpieņem lēmumi par finanšu korekcijām. Lēmuma par finanšu korekcijām galvenais mērķis ir saistīts ar Savienības finanšu interešu aizsardzību. Turklāt likumā nav paredzētas nedz sankcijas, nedz jebkādas sekas saistībā ar termiņa neievērošanu. Lēmuma par finanšu korekcijām pieņemšanas termiņš ir indikatīvs termiņš.
   
      (1)  Padomes 2006. gada 11. jūlija Regula (EK) Nr. 1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. 1260/1999 (OV L 210, 25. lpp.).
   
      (2)  Padomes 1994. gada 16. maija Regula (EK) Nr. 1164/94 par Kohēzijas fonda izveidi (OV L 130, 1. lpp.).